DECIZIA COMISIEI
din 29 august 2007
de modificare a anexei IV la Directiva 90/539/CEE a Consiliului privind modele de certificate veterinare pentru comerțul intracomunitar de păsări de curte și de ouă pentru incubație, pentru a lua în considerare anumite cerințe de sănătate publică
[notificată cu numărul C(2007) 3999]
(Text cu relevanță pentru SEE)
(2007/594/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/539/CEE a Consiliului din 15 octombrie 1990 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (1), în special articolul 34,
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (2), în special articolul 30 alineatul (1) litera (b),
întrucât:
(1)
Directiva 90/539/CEE stabilește condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație, inclusiv condiția că, pe perioada transportului până la locul de destinație, păsările de curte și ouăle pentru incubație trebuie să fie însoțite de un certificat veterinar conform modelelor corespunzătoare din anexa IV la această directivă.
(2)
Aceste certificate veterinare oferă garanții cu privire la numite boli animale. Cu toate acestea, ele nu conțin nicio informație despre sănătatea publică, de exemplu, informații despre teste de depistare a anumitor zoonoze și agenți zoonotici specifici.
(3)
Regulamentul (CE) nr. 2160/2003 al Parlamentului European și al Consiliului din 17 noiembrie 2003 privind controlul salmonelei și al altor agenți zoonotici specifici, prezenți în rețeaua alimentară (3) stipulează că, înainte de orice expediere de animale vii sau ouă pentru incubație din întreprinderea aparținând sectorului alimentar de origine, efectivele de origine de păsări de curte care intră în domeniul de aplicare al regulamentului respectiv urmează să fie supuse unor teste de depistare a anumitor zoonoze și agenți zoonotici specifici. Data și rezultatele testelor urmează să fie incluse în certificatele veterinare corespunzătoare, prevăzute în legislația comunitară, de la datele indicate în anexa I la regulamentul menționat mai sus. Aceste cerințe se aplică animalelor vii pentru reproducere și ouălor pentru incubație începând cu data de 1 ianuarie 2007 și urmează să se aplice găinilor ouătoare începând cu data de 1 februarie 2008 și puilor de carne începând cu data de 1 ianuarie 2009.
(4)
Regulamentul (CE) nr. 882/2004 stabilește cerințe pentru adoptarea unor modele de certificate de sănătate în vederea verificării conformității cu normele comunitare destinate prevenirii, eliminării sau reducerii la niveluri acceptabile a riscurilor pentru sănătatea umană și animală. Pentru a asigura coerența și simplicitatea legislației comunitare, un model de certificat unic ar trebui, unde este cazul, să combine cerințele referitoare la certificarea hranei pentru animale și a produselor alimentare cu alte cerințe relevante.
(5)
Luând în considerare cerințele de testare din motive de sănătate publică în conformitate cu Regulamentul (CE) nr. 2160/2003, cerințele referitoare la sănătatea animală cuprinse în Directiva 90/539/CEE, precum și oportunitatea de combinare a tuturor certificărilor într-un model de certificat unic, noile modele de certificate pentru păsări de curte și ouă pentru incubație ar trebui introduse în legislația comunitară și să înlocuiască modelele de certificate prevăzute în Directiva 90/539/CEE.
(6)
În luna octombrie 2004, Danemarca a introdus vaccinare preventivă sistematică a păsărilor de curte împotriva bolii Newcastle. Prin urmare, Danemarca nu ar trebui să mai fie menționată ca țară având statutul de nevaccinare aprobată de Comunitatea Europeană în ceea ce privește boala Newcastle în modelele de certificate de sănătate prevăzute în Directiva 90/539/CEE.
(7)
Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (4), Decizia 2006/563/CE a Comisiei din 11 august 2006 privind anumite măsuri de protecție în legătură cu prezența influenței aviare produse de tulpini înalt patogene de subtip H5N1 la păsările sălbatice din Comunitate și de abrogare a Deciziei 2006/115/CE (5) și Decizia 2006/605/CE a Comisiei din 6 septembrie 2006 privind anumite măsuri de protecție referitoare la schimburile intracomunitare de păsări de curte destinate furnizării de vânat sălbatic pentru repopulare (6) cuprind dispoziții referitoare la autorizarea deplasărilor păsărilor de curte vii și ale ouălor pentru reproducere din zone supuse anumitor restricții.
(8)
În plus, Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (7) cuprinde dispoziții referitoare la aprobarea planurilor de vaccinare împotriva influenței aviare în anumite state membre.
(9)
Luând în considerare prevederile Deciziilor 2006/415/CE, 2006/563/CE, 2006/605/CE și ale Directivei 2005/94/CE, ar trebui aduse anumite modificări la modelele actuale de certificate veterinare prevăzute în Directiva 90/539/CEE.
(10)
Este necesar ca certificatele să fie prezentate în conformitate cu dispozițiile referitoare la standardizarea certificatelor veterinare cuprinse în Decizia 2004/292/CE a Comisiei din 30 martie 2004 privind punerea în aplicare a sistemului TRACES și de modificare a Deciziei 92/486/CEE (8).
(11)
Regulamentul (CE) nr. 599/2004 al Comisiei din 30 martie 2004 de adoptare a unui model armonizat de certificat și de proces-verbal al inspecției, referitoare la schimburile intracomunitare cu animale și cu produse de origine animală (9) stipulează că diferitele certificate veterinare necesare în cadrul schimburilor intracomunitare urmează să fie prezentate pe baza modelelor armonizate de certificate, anexate la regulamentul menționat. În consecință, este necesară armonizarea modelelor de certificate veterinare prevăzute în Directiva 90/539/CEE.
(12)
Prin urmare, Directiva 90/539/CEE ar trebui modificată în consecință.
(13)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa IV la Directiva 90/539/CEE se înlocuiește cu textul anexei la prezenta decizie.
Articolul 2
Prezenta decizie se aplică de la 1 septembrie 2007.
Cu toate acestea, următoarele dispoziții din modelele prevăzute în anexa IV la Directiva 90/539/CEE, astfel cum a fost modificată prin prezenta decizie, se aplică de la datele următoare:
(a)
în modelul 2, punctul II.2(a) din certificatul veterinar pentru puii de o zi se aplică de la:
(i)
1 februarie 2008, în cazul în care puii respectivi sunt destinați numai producției de ouă, altele decât ouăle pentru incubație; sau
(ii)
1 ianuarie 2009, în cazul în care puii respectivi sunt destinați numai producției de carne;
(b)
în modelul 3, punctul II.2(a) din certificatul veterinar pentru păsările de curte de reproducere sau pentru producție se aplică de la:
(i)
1 februarie 2008, în cazul în care păsările de curte respective sunt destinate numai producției de ouă, altele decât ouăle pentru incubație; sau
(ii)
1 ianuarie 2009, în cazul în care păsările de curte respective sunt destinate numai producției de carne;
(c)
în modelul 4, punctul II.2(a) din certificatul veterinar pentru păsările de curte, puii de o zi și ouăle pentru incubație se aplică de la:
(i)
1 februarie 2008, în cazul în care păsările de curte și puii respectivi sunt destinați numai producției de ouă, altele decât ouăle pentru incubație; sau
(ii)
1 ianuarie 2009, în cazul în care păsările de curte sau puii respectivi sunt destinați numai producției de carne;
(d)
în modelul 5, punctul II.2(a) din certificatul veterinar pentru păsările de curte pentru tăiere se aplică de la:
(i)
1 februarie 2008, în cazul în care păsările de curte respective sunt destinate numai producției de ouă, altele decât ouăle pentru incubație; sau
(ii)
1 ianuarie 2009, în cazul în care păsările de curte respective sunt destinate numai producției de carne.
Articolul 3
Prezenta decizie se adresează statelor membre.
Adoptată la Bruxelles, 29 august 2007.